REGLAMENT DE RÈGIM INTERN DEL DEPARTAMENT DE CONSTRUCCIONS ARQUITECTÒNIQUES - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/353)
  + [Valencià](/va/acuerdo/353)






Selector de idioma

Leer

* [Español](/es/acuerdo/353)
* [Valencià](/va/acuerdo/353)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





REGLAMENT DE RÈGIM INTERN DEL DEPARTAMENT DE CONSTRUCCIONS ARQUITECTÒNIQUES[Butlletí Oficial Universitat d'Alacant](/ca/Publicacion)
====================================================================================================================================

Secretaria General

Butlletí Oficial Universitat d'Alacant





REGLAMENT DE RÈGIM INTERN DEL DEPARTAMENT DE CONSTRUCCIONS ARQUITECTÒNIQUES

Data d'aprovació
:   29/06/2006

Data de publicació
:   06/07/2006

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=353.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/353)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/353)
  + [Compartir acuerdo en 

    X](https://twitter.com/intent/tweet?via=UA_Universidad&text=REGLAMENT DE RÈGIM INTERN DEL DEPARTAMENT DE CONSTRUCCIONS ARQUITECTÒNIQUES&url=https://www.boua.ua.es/va/acuerdo/353)

**Títol:** REGLAMENT DE RÈGIM INTERN DEL DEPARTAMENT DE CONSTRUCCIONS ARQUITECTÒNIQUES

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dijous, 29 de juny de 2006

REGLAMENT DE RÈGIM INTERN DEL DEPARTAMENT DE CONSTRUCCIONS ARQUITECTÒNIQUESDE LA UNIVERSITAT D'ALACANT  
    
    
    
 ÍNDEX    
 TÍTOL PRELIMINAR  
 Art. 1. Naturalesa  
 Art. 2. Competències  
 Art. 3. Composició  
    
 TÍTOL I: ÒRGANS DEL DEPARTAMENT  
 Art. 4. Òrgans del Departament  
    
 CAPÍTOL I: ÒRGANS COL·LEGIATS  
 SECCIÓ 1a: CONSELL DE DEPARTAMENT  
             Art. 5. Competències  
             Art. 6. Composició  
             Art. 7. Convocatòria d'eleccions   
             Art. 8. Comissió Electoral  
             Art. 9. Procediment electoral  
 SECCIÓ 2a: COMISSIÓ PERMANENT DEL CONSELL DE DEPARTAMENT  
             Art. 10. Competències  
             Art. 11. Composició  
 SECCIÓ 3a: FUNCIONAMENT DELS ÒRGANS COL·LEGIATS  
 Art. 12. Règim de sessions del Consell del Departament  
 Art. 13. Règim de sessions de la Comissió Permanent del Consell de Departament  
 Art. 14. Règim jurídic i funcionament dels òrgans col·legiats  
    
 CAPÍTOL II: ÒRGANS UNIPERSONALS  
 SECCIÓ 1a: DIRECTOR DEL DEPARTAMENT  
             Art. 15. Competències   
             Art. 16: Elecció   
             Art. 17. Mandat, remoció, nomenament i cessament  
 SECCIÓ 2a: SUBDIRECTOR DEL DEPARTAMENT  
             Art. 18. Nomenament i cessament  
             Art. 19. Funcions  
 SECCIÓ 3a: SECRETARI DEL DEPARTAMENT  
             Art. 20. Nomenament, substitució i cessament  
             Art. 21. Funcions  
    
 CAPÍTOL III: ÒRGANS INSTRUMENTALS  
 SECCIÓ 1a: COMISSIONS DOCENTS   
             Art. 22. Constitució  
             Art. 23. Competències  
 Art. 24. Composició  
 SECCIÓ 2a: COMISSIÓ D'INVESTIGACIÓ   
 Art. 25. Competències  
 Art. 26. Composició  
 SECCIÓ 3a: COORDINADORS DE LES COMISSIONS DOCENTS  
 Art. 27. Mandat, remoció, nomenament i cessament  
 Art. 28. Competències  
             Art. 29. Elecció  
 SECCIÓ 4a: SECRETARIS DE LES COMISSIONS DOCENTS  
             Art. 30. Nomenament, substitució i cessament  
 Art. 31. Funcions  
 SECCIÓ 5a: COORDINADOR DE LA COMISSIÓ D'INVESTIGACIÓ  
 Art. 32. Mandat, remoció, nomenament i cessament  
 Art. 33. Competències  
             Art. 34. Elecció  
 SECCIÓ 6a: SECRETARI DE LA COMISSIÓ D'INVESTIGACIÓ  
 Art. 35. Nomenament  
 SECCIÓ 7a: COORDINADORS DE LES AULES LABORATORIS  
 Art. 36. Competències  
 Art. 37. Nomenament i cessament  
 SECCIÓ 8a: FUNCIONAMENT DELS ÒRGANS INSTRUMENTALS  
 Art. 38. Règim de sessions de les comissions docents  
 Art. 39. Règim de sessions de la Comissió d'Investigació  
    
 TÍTOL II: RÈGIM ECONÒMIC I FINANCER  
 Art. 40. Mitjans materials  
 Art. 41. Gestió pressupostària  
    
 TÍTOL III: REFORMA DEL REGLAMENT  
 Art. 42. Reforma del Reglament  
    
 DISPOSICIÓ ADDICIONAL  
    
 DISPOSICIONS TRANSITÒRIES  
 Primera. Mandat dels membres del Consell de Departament  
 Segona. Mandat del director del Departament  
 Tercera. Membres nats del Consell de Departament  
    
 DISPOSICIÓ DEROGATÒRIA  
    
 DISPOSICIÓ FINAL  
   
 TÍTOL PRELIMINAR  
 Article 1. Naturalesa  
 El Departament de Construccions Arquitectòniques, adscrit a l'Escola Politècnica Superior, és l'òrgan encarregat d'organitzar, desenvolupar i coordinar els ensenyaments en l'àmbit de l'àrea de coneixement de Construccions Arquitectòniques que el componen, d'acord amb la programació docent de la Universitat, com també de donar suport i fomentar les activitats i iniciatives docents i investigadores del professorat adscrit a aquest.  
    
 Article 2. Competències  
 Corresponen al Departament les competències següents:  
 a.       Organitzar, desenvolupar i coordinar la docència de les diverses disciplines corresponents a la seua àrea de coneixement, d'acord amb els plans d'estudi i la programació docent de les facultats i escoles.  
 b.       Organitzar, desenvolupar i coordinar la docència en els estudis de postgrau en les matèries de la seua competència.  
 c.       Promoure estudis d'especialització i donar suport a les activitats i iniciatives docents dels seus membres.  
 d.       Impulsar la investigació pròpia i donar suport a les activitats i iniciatives investigadores dels seus membres.  
 e.       Proporcionar assessorament científic, tècnic i artístic a persones físiques o entitats públiques o privades en l'àmbit de les seues competències.  
 f.        Desenvolupar processos de qualitat en la docència i investigació i participar en l'avaluació de les activitats del seu personal docent i investigador i d'administració i serveis.  
 g.       Promoure activitats d'extensió universitària a proposta dels seus membres.  
 h.       Procurar la renovació i l'enriquiment científic, tècnic, artístic i pedagògic dels seus membres.  
 i.         Participar en l'elaboració dels plans d'estudi i en la programació de les restants activitats docents que afecten l'àrea de coneixement.  
 j.        Organitzar i proposar la seua plantilla docent i investigadora i de personal d'administració i serveis, en els termes de la programació pròpia de la Universitat.  
 k.       Participar en els procediments de selecció i promoció del personal docent i investigador, com també del personal d'administració i serveis que integre el Departament, d'acord amb el que establisca la normativa vigent i els reglaments de la Universitat.  
 l.         Administrar els seus pressupostos i gestionar els mitjans materials d'acord amb la planificació econòmica i comptable de la Universitat.  
 m.     Cooperar amb els altres òrgans de la Universitat en la realització de les seues funcions.  
 n.       Promoure contractes amb persones, universitats o entitats públiques o privades per a la realització de treballs de caràcter científic, tècnic o artístic, i també per al desenvolupament dels ensenyaments d'especialització o activitats específiques de formació.  
 o.       Determinar els procediments d'avaluació del rendiment de l'alumnat, d'acord amb els criteris generals que establisquen el Consell de Govern i les juntes de facultat o escola corresponent.  
 p.       Qualsevol altra comesa que li assignen les lleis, l'Estatut i els reglaments de la Universitat.   
    
 Article 3. Composició  
 Pertanyen al Departament:  
 a.       El personal docent i investigador de la seua àrea de coneixement  
 b.       Els becaris d'investigació adscrits al Departament  
 c.       L'alumnat matriculat en alguna de les matèries impartides pel Departament  
 d.       El personal d'administració i serveis adscrit al Departament  
    
 TÍTOL I: ÒRGANS DEL DEPARTAMENT  
 Article 4. Òrgans del Departament  
 El govern, la representació i l'administració del Departament s'articula a través dels òrgans següents:  
 a.       Col·legiats:   
 1.       El Consell de Departament  
 2.       La Comissió Permanent del Consell de Departament  
 b.       Unipersonals:  
 1         El director del Departament  
 2.               El subdirector del Departament   
 3.       El secretari del Departament  
    
 CAPÍTOL I: ÒRGANS COL·LEGIATS  
 SECCIÓ 1a: CONSELL DE DEPARTAMENT  
 Article 5. Competències  
 Corresponen al Consell de Departament les competències següents:  
 a.       Elaborar i aprovar la proposta de reglament de règim intern i la seua modificació.  
 b.       Elegir i remoure, si escau, el director del Departament.  
 c.       Proposar, si escau, la constitució de seccions departamentals.  
 d.       Elaborar informes relatius a la creació de nous departaments, instituts universitaris d'investigació i centres, com també els relatius a la creació, modificació o supressió de titulacions o ensenyaments i els seus plans d'estudis corresponents, quan afecten assignatures o especialitats de les àrees de coneixement.  
 e.       Aprovar la proposta de modificació de les plantilles de personal docent i investigador i de personal d'administració i serveis.  
 f.        Elegir i remoure, si escau, els representants del Departament en les diferents comissions del centre o de la Universitat.  
 g.       Proposar la convocatòria de places vacants dels cossos docents universitaris i elevar la proposta dels membres de les comissiones d'acord amb l'Estatut de la Universitat d'Alacant.  
 h.       Participar en els procediments d'avaluació del personal docent i investigador.  
 i.         Participar en els procediments d'avaluació, certificació i acreditació de la Universitat que afecten les seues activitats.  
 j.        Aprovar la proposta de pressupost i la liquidació dels seus comptes.  
 k.       Establir les necessitats de personal i materials que calguen per a desenvolupar les activitats del Departament, com també gestionar els espais i mitjans materials de què dispose.   
 l.         Aprovar el pla d'actuació docent i investigadora i la memòria anual del Departament abans de l'inici de cada curs acadèmic.  
 m.     Aprovar l'informe previ d'adscripció dels seus membres a altres departaments o a instituts universitaris d'investigació i els informes sobre recepció de membres d'altres departaments.  
 n.       Distribuir l'activitat docent entre els seus membres i supervisar la qualitat de la docència que s'imparteix.  
 o.       Proposar programes i estudis de postgrau i especialització en matèries pròpies de les àrees de coneixement del Departament o en col·laboració amb altres departaments, instituts universitaris d'investigació o altres centres.  
 p.       Conèixer, coordinar i difondre les activitats investigadors dels membres del Departament.  
 q.       Fixar els criteris per a avaluar i supervisar, si escau, l'activitat investigadora dels seus membres.  
 r.        Informar preceptivament i proposar la designació dels membres de les comissions avaluadores per a l'obtenció del grau de doctor.  
 s.       Proposar al rector el nomenament de col·laboradors honorífics amb funcions de suport i assistència a l'ensenyament, com també per a fer labors d'investigació entre especialistes de reconeguda competència que acrediten experiència professional fora de l'àmbit universitari.  
 t.        Emetre informe sobre la concessió de llicències per estudis del seu professorat per a desenvolupar activitats docents o investigadores vinculades a una universitat, institut o centre d'investigació, nacional o estranger.  
 u.       Conèixer, a través de l'informe del director, l'estat d'execució del pressupost assignat pel Consell de Govern de la Universitat.  
 v.       Crear, modificar i anul·lar les comissions docents.  
 w.     Delegar funcions en la Comissió Permanent. No seran delegables les establides en els apartats a), b), e), f), j) , i o) del present article d'aquest Reglament.  
 x.       Qualsevol altra que li atribuïsca la normativa vigent.  
    
    
 Article 6. Composició  
 1.       El Consell de Departament, òrgan de govern d'aquest, està format per:  
 a.       Membres nats: tot el personal docent i investigador doctor adscrit al Departament, que constituirà el 75 per 100 del Consell.  
 b.       Membres representants dels diversos col·lectius, que en constituiran el 25 per 100 restant, d'acord amb la distribució següent:  
 ·         10 per 100 elegit pel personal docent i investigador no doctor i els becaris d'investigació i entre ells mateixos. En el cas que el nombre de representants a elegir que corresponga a aquest col·lectiu siga igual o superior al nombre d'àrees que componen el Departament, les àrees es constituiran a aquest efecte en circunscripcions electorals, i els representants es repartiran proporcionalment els membres d'aquest col·lectiu en cada àrea, assegurant un representant per àrea.  
 ·         10 per 100 elegit pels estudiants matriculats en les assignatures que impartisca el Departament i entre ells mateixos.  
 ·         5 per 100 elegit pel personal d'administració i serveis destinat en el Departament i entre ell mateix.  
 Les fraccions iguals o superiors a 0,50 que resulten del repartiment es corregiran per excés i les inferiors, per defecte.  
 En tot cas, es garantirà com a mínim un representant per cada col·lectiu.  
 2.       La part electiva del Consell de Departament es renovarà cada dos anys mitjançant eleccions convocades a l'efecte pel director, segons el que disposa aquest Reglament i en els aspectes no previstos la normativa pròpia de la Universitat que hi siga d'aplicació.  
    
 Article 7. Convocatòria d'eleccions   
 1.       L'elecció dels representants es farà a través de sufragi universal, lliure, igual, directe i secret, i es durà a terme necessàriament dins del període lectiu i sense que puga coincidir amb els terminis de convocatòria d'exàmens ordinaris.   
    
 El sufragi és un dret personal i indelegable, sense que siga admissible el vot per correu ni el vot anticipat.  
    
 2.       Seran electors i elegibles els membres del Departament que, en el seu àmbit respectiu, es troben en servei actiu i efectiu, estiguen adscrits o matriculats per la modalitat de matrícula ordinària.  
    
 3.       Cap persona podrà exercir el dret de sufragi actiu i passiu en més d'un cos i, si escau, circumscripció electoral. Els electors que pertanguen a més d'un hauran de comunicar a la Comissió Electoral, en el termini establit, l'adscripció a aquell en el qual vulguen exercir el seu dret de sufragi. Altrament, la Comissió Electoral, d'ofici, adscriurà l'elector al cos i circumscripció menys nombrós d'entre els que en forme part.  
 4.       Les eleccions seran convocades un mes abans de la finalització del mandat, en sessió del Consell de Departament, durant la qual s'aprovarà el calendari electoral i se sortejaran els membres de la Comissió Electoral.  
    
    
 5.       El calendari electoral inclourà les dates i els terminis següents:  
 a.       Data d'exposició pública del cens electoral provisional.  
 b.       Termini d'adscripció a un cos o circumscripció electoral per als electors que pertanguen a més d'un.  
 c.       Termini de presentació de reclamacions contra el cens provisional.  
 d.       Data de publicació del cens definitiu.  
 e.       Termini de presentació de candidatures.  
 f.        Data de proclamació provisional de candidats.  
 g.       Termini de presentació de reclamacions contra l'acte de proclamació provisional de candidats.  
 h.       Data de proclamació definitiva de candidats.  
 i.         Termini de campanya electoral.  
 j.        Data de la jornada de votació i horari.  
 k.       Data de proclamació provisional de candidats electes.  
 l.         Termini de presentació de reclamacions contra l'acte de la proclamació provisional de candidats electes.  
 m.     Data de proclamació definitiva de candidats electes.  
 6.       La convocatòria d'eleccions, junt amb el calendari electoral, es farà pública en els taulers d'anuncis del Departament i, si escau, en la seua pàgina web, i serà remès al Consell d'Alumnes.  
    
 Article 8. Comissió Electoral  
 1.       La Comissió Electoral estarà formada per un professor doctor pertanyent als cossos docents universitaris, que hi exercirà com a president, un membre del personal d'administració i serveis, que en serà el secretari, i un estudiant, que actuarà com a vocal, tots ells adscrits al Departament.  
 Els membres de la Comissió Electoral, com també els seus suplents, seran designats a través de sorteig públic celebrat en el Consell de Departament.   
 2.       Els membres de la Comissió Electoral són inelegibles, llevat de renúncia. En aquest cas, seran substituïts pel membre suplent que corresponga.  
 Quan hi haja impossibilitat manifesta de substitució entre els integrants d'un col·lectiu determinat, el director del Departament podrà variar la composició de la Comissió Electoral i fer un nou sorteig per a designar els nous membres.  
 3.       Les competències de la Comissió Electoral són:  
 a.       Publicar el cens provisional d'electors.   
 b.       Resoldre, si escau, les reclamacions contra el cens provisional i aprovar el cens definitiu.  
 c.       Determinar el nombre de representants que s'han d'elegir en cada col·lectiu i, si escau, circumscripció electoral, de forma directament proporcional als percentatges establits en l'article 6.  
 d.       Proclamar provisionalment les candidatures presentades, una vegada comprovades les causas d'inelegibilitat.  
 e.       Resoldre, si escau, les reclamacions contra la proclamació provisional de candidats, i proclamar-los definitivament.  
 f.        Constituir-se en mesa electoral el dia fixat per a l'acte de la votació.   
 g.       Proclamar provisionalment els candidats electes.  
 h.       Resoldre, si escau, les reclamacions contra la proclamació provisional de candidats electes, i proclamar-los definitivament.  
 i.         Interpretar i aplicar la normativa electoral i qualsevol altra que se'n derive que siga procedent per a l'adequat desenvolupament dels procediments electorals.  
 4.       La Comissió Electoral tindrà la seu a la Secretaria del Departament, on es remetran les consultes i reclamacions dirigides a aquesta.  
 5.       Els acords de la Comissió Electoral s'adoptaran per majoria simple. El quòrum necessari per a la constitució de la Comissió Electoral requerirà la presència de dos dels seus membres com a mínim.  
 6.       Contra els acords de la Comissió Electoral es pot presentar recurs d'alçada davant el rector de la Universitat d'Alacant.  
 7.       Una vegada finalitzat el procés electoral, la Comissió Electoral remetrà a la Secretaria del Departament tota la documentació derivada per tal que s'arxive i es custodie.  
    
 Article. 9. Procediment electoral  
 1.       Els membres de la Comissió Electoral, titulars i suplents, es reuniran abans de l'inici de la votació a l'objecte de la seua constitució en mesa electoral. Els suplents substituiran els titulars respectius en cas d'absència d'aquests.  
 Si per incompareixença d'alguns dels membres de la mesa electoral no fóra possible constituir-la, els qui s’hi troben presents podran designar les persones més idònies, i sempre que fóra possible dins del mateix col·lectiu per tal de garantir el bon desenvolupament de l'elecció, o encomanar aquesta designació al director del Departament.  
 2.       Quan el nombre de representants que s'ha d'elegir siga igual o superior al d'electors, els integrants del col·lectiu en el qual es donen aquestes circumstàncies seran proclamats, per la Comissió Electoral, membres del Consell de Departament.  
 3.       Quan el nombre de candidatures presentades siga igual o inferior al nombre de representants que s'ha d'elegir, no serà necessari fer la votació, i resultaran proclamats com a membres del Consell de Departament aquests candidats.  
 4.       Quan dos o més candidats obtinguen el mateix nombre de vots, es donarà preferència per a proclamar-se com a membre del Consell de Departament el candidat que estiga més temps vinculat a la Universitat d'Alacant al cos electoral pel qual ha presentat la candidatura. En el cas de l'alumnat, serà elegit el de més edat.  
    
    
    
    
    
 SECCIÓ 2a: COMISSIÓ PERMANENT DEL CONSELL DE DEPARTAMENT  
 Article 10. Competències  
 Les competències de la Comissió Permanent seran les que li delegue el Consell de Departament, llevat de les arreplegades en l'apartat w) de l'article 5.   
    
 Article 11. Composició  
 La Comissió Permanent del Consell de Departament estarà formada per:  
 1.       El director del Departament  
 2.       El subdirector del Departament   
 3.       El secretari del Departament  
 4.       Dos representants de cadascuna de les comissions docents, membres del Consell del Departament  
 5.       El Coordinador d'Investigació  
 6.       Un representant del personal docent i investigador doctor i un representant del personal docent i investigador no doctor  
 7.       Un representant dels becaris d'investigació i personal investigador en formació  
 8.       Dos representants dels alumnes, membres del Consell del Departament, a ser possible de diferent titulació  
 9.       Un representant del personal d'administració i serveis  
    
 SECCIÓ 3a: FUNCIONAMENT DELS ÒRGANS COL·LEGIATS  
 Article 12. Règim de sessions del Consell de Departament  
 El Consell de Departament es reunirà:  
 1.       En sessió ordinària, com a mínim dues vegades al semestre.  
 2.       En sessió extraordinària sempre que siga convocat pel director, a iniciativa pròpia o quan la sol·liciten, com a mínim, una cinquena part dels seus membres.  
 El director del Departament presidirà les sessions, i actuarà com a secretari el del Departament.  
    
 Article 13. Règim de sessions de la Comissió Permanent del Consell de Departament   
 La Comissió Permanent del Consell de Departament es reunirà sempre que siga necessari a instància del director o quan ho sol·liciten, com a mínim, una cinquena part dels seus membres.   
 El director del Departament presidirà les sessions, i actuarà com a secretari el del Departament.  
    
 Article 14. Règim jurídic i funcionament dels òrgans col·legiats  
 1.       La convocatòria dels òrgans col·legiats, que es comunicarà preferentment per via electrònica, correspondrà al seu president, i haurà de notificar-se assegurant-ne la recepció pels seus membres amb una antelació mínima de quaranta-vuit hores, llevat dels casos d'urgència.  
 La convocatòria haurà de contenir l'ordre del dia de la sessió i la informació sobre els temes objecte d'aquesta estarà a disposició dels membres en el mateix termini.  
 L'ordre del dia serà fixat pel president, tenint en compte, si escau, les peticions dels altres membres formulades amb l'antelació suficient.  
 El president inclourà obligatòriament en l'ordre del dia els temes que li hagen sigut presentats per escrit, amb prou antelació, pel deu per cent com a mínim dels membres de l'òrgan.  
 2.       Llevat de disposició contrària d'aquest Reglament, el quòrum per a la vàlida constitució dels òrgans col·legiats per a la celebració de sessions, deliberacions i presa d'acords requerirà la presència del president i del secretari o, si escau, de qui els substituïsquen, i de la meitat com a mínim dels altres components en primera convocatòria.  
 Si no hi haguera quòrum, l'òrgan col·legiat es constituirà en segona convocatòria mitja hora després de l'assenyalada per a la primera. A l'efecte de l'apartat anterior, n'hi haurà prou amb la presència del president i del secretari, o dels seus substituts, i l'assistència de la tercera part dels membres de l'òrgan.  
 3.       Els acords seran adoptats per la majoria simple dels assistents a la sessió, llevat d'aquells casos en què la normativa vigent preveja una altra majoria.   
 Llevat de previsió expressa en contra en la normativa vigent, les referències al règim d'acords es computaran tenint en compte el nombre de membres que en cada moment componguen l'òrgan.  
 No podrà ser objecte de deliberació o acord cap assumpte que no figure en l'ordre del dia de la sessió, llevat que es troben presents tots els membres de l'òrgan col·legiat i siga declarada la urgència de l'assumpte pel vot favorable de la majoria absoluta.  
 Els membres de l'òrgan col·legiat podran fer constar en acta el vot contrari a l'acord adoptat, l'abstenció o el sentit del seu vot favorable i els motius que el justifiquen. Podran així mateix sol·licitar la transcripció íntegra de la seua intervenció o proposta, sempre que s'aporte en l'acte, o en el termini que assenyale el president, el text que s'hi corresponga fidelment, cosa que es farà constar en l'acta o s'hi adjuntarà còpia.  
 Els membres que discrepen de l'acord adoptat podran formular vot particular per escrit en el termini de quaranta-vuit hores, que s'incorporarà al text aprovat.  
 Les votacions seran a mà alçada. No obstant això, la votació serà secreta quan es tracte d'elecció de persones o quan així ho sol·licite una cinquena part, com a mínim, dels assistents.  
 4.       Llevat de disposició en contra en la normativa vigent, qualsevol membre podrà delegar el seu dret en un altre membre d'aquest.  
 La delegació haurà de constar per escrit i notificar-se al president de l'òrgan en el moment de la constitució de la sessió.  
 A l'efecte d'establir quòrum per a la vàlida constitució de l'òrgan com també les majories per a l'adopció d'acords, es considerarà present el membre que haja exercit la delegació, i s'atorgarà eficàcia al vot que per ell emeta, si escau, el membre delegat.  
    
    
    
    
 CAPÍTOL II: ÒRGANS UNIPERSONALS  
 SECCIÓ 1a: DIRECTOR DEL DEPARTAMENT  
 Article 15. Competències  
 1.       Corresponen al director del Departament les competències següents:  
 a.       Representar el Departament, dirigir-lo i coordinar-ne la gestió ordinària.  
 b.       Convocar i presidir les reunions del Consell de Departament i de la Comissió Permanent, assegurant el compliment de les lleis i d'aquest Reglament, dirigint i moderant les deliberacions, i també suspendre-les quan aprecie que hi concorre causa justificada.  
 c.       Executar els acords adoptats pel Consell de Departament.  
 d.       Informar el Consell de Departament sobre els acords adoptats i les actuacions seguides per la Comissió Permanent.  
 e.       Supervisar l'execució dels plans d'activitats que desenvoluparà el Departament i elaborar la memòria anual d'aquestes.  
 f.        Vetlar pel compliment de la dedicació del personal docent i investigador.  
 g.       Dirigir l'activitat del personal d'administració i serveis adscrit al Departament.  
 h.       Proposar al rector el nomenament del secretari i el subdirector.  
 i.         Informar al Consell de Departament, com a mínim semestralment, de l'estat d'execució del pressupost assignat pel Consell de Govern de la Universitat d'Alacant.  
 j.        Qualsevol altra funció que li atribuïsca aquest Reglament, la legislació vigent i l'Estatut de la Universitat d'Alacant, com també les que li puguen ser delegades pel Consell de Departament.  
 2. En cas de vacant, absència, malaltia o altra causa legal, les funciones del director seran assumides pel subdirector del Departament. Quan el Departament no dispose d'aquesta figura, aquestes funcions seran assumides pel secretari del Departament.   
    
 Article 16. Elecció   
 1.       El Consell de Departament elegirà el director entre el seu professorat doctor pertanyent als cossos docents universitaris.   
 No obstant això, en aquells departaments constituïts sobre les àrees de coneixement a què es refereix l'apartat 3 dels articles 58 i 59 de la Llei Orgànica d'universitats, quan no hi haja professorat funcionari doctor, podran ser-ne directors els funcionaris no doctors dels cossos docents universitaris o els professors contractats doctors.   
 2.       L'elecció de director de Departament es farà per votació nominal i secreta. El vot serà personal i indelegable, i no s'hi admetrà el vot anticipat.  
 3.       Amb una antelació mínima d'un mes a la conclusió del període de mandat ordinari, se celebrarà una sessió del Consell de Departament. En aquesta sessió es convocaran les eleccions i es determinarà la data i l'horari de la sessió del Consell de Departament en la qual haja de votar-se, i que serà convocada amb aquesta finalitat exclusiva.  
 4.       En la sessió del Consell de Departament en què haja de fer l'elecció, amb caràcter previ a l'inici d'aquesta, se sortejarà públicament la mesa electoral entre els membres presents del Consell. No podran formar-ne part els candidats.   
 a.       La mesa electoral estarà formada per tres membres, i es procurarà que s’hi troben representats els col·lectius de professors, alumnat i personal d'administració i serveis.   
 b.       La mesa electoral resoldrà totes les reclamacions que pogueren ocasionar-se en la votació, escrutini i proclamació del candidat electe i adoptarà les mesures necessàries per tal de garantir el secret de la votació.  
 c.       Actuarà com a president d'aquesta sessió del Consell de Departament el personal docent i investigador de la mesa electoral. En cas que la mesa estiga integrada per més d'un membre d'aquest col·lectiu, la presidència correspondrà al de més antiguitat en la Universitat d'Alacant.  
 5.       Una vegada acabada la votació, la mesa electoral procedirà, en la mateixa sessió del Consell, a l'escrutini, que tindrà caràcter públic.  
 6.       Resultarà elegit el candidat que obtinga més nombre de vots. Els casos d'empat es resoldran a favor del candidat de major categoria en els cossos docents universitaris i, si continua la igualtat, a favor del de més antiguitat en la Universitat d'Alacant en el cos corresponent.  
 7.       Si no s'hi presentara cap candidat, el director cessant o la persona que n'exercisca les funcions continuarà exercint-les. En aquest cas, es farà una nova convocatòria per a l'elecció de director en el termini màxim d'un mes.  
    
 Article 17. Mandat, remoció, nomenament i cessament  
 1.       El mandat del director serà de tres anys i només podrà ser reelegit una sola vegada.  
 2.       El director del Departament podrà ser remogut pel Consell de Departament. La moció de censura haurà de ser presentada, com a mínim, per una cinquena part dels membres del Consell. Per a aprovar-la, és necessari el vot favorable de la majoria absoluta dels membres que el componen.  
 En aquests casos s'aplicaran les previsions de l'article 85 de l'Estatut de la Universitat d'Alacant.  
 3.       El nomenament i cessament del director, d'acord amb les propostes del Consell de Departament, corresponen al rector.  
    
 SECCIÓ 2a: SUBDIRECTOR DEL DEPARTAMENT   
    
 Article 18. Nomenament i cessament  
    
 1.       El subdirector serà nomenat pel rector, a proposta del director de Departament, d'entre el professorat que complisca els requisits per a ser director.  
    
 2.       El subdirector cessarà en el càrrec a petició pròpia, a proposta del director o quan concloga el mandat d'aquest. En aquest últim supòsit, continuarà en el càrrec interinament mentre no es produïsca el nomenament de nou director.  
    
 3.       L'existència del càrrec de subdirector i el nomenament corresponent es formalitzarà, únicament, si escau.  
    
    
    
    
 Article 19. Funcions  
    
 El subdirector col·labora amb el director en el govern i la direcció del Departament, exercint les funcions que li assigne o delegue, i el substitueix en cas de vacant, absència, malaltia o altra causa legal.  
    
 SECCIÓ 3a: SECRETARI DEL DEPARTAMENT  
    
 Article 20. Nomenament, substitució i cessament  
    
 1.       El secretari serà nomenat pel rector, a proposta del director del Departament, entre el professorat a temps complet adscrit al Departament.  
 2.       En cas de vacant, absència o malaltia, el secretari serà substituït pel personal docent i investigador de menor edat del Consell de Departament.   
 3.       El secretari cessarà en el càrrec a petició pròpia, a proposta del director o quan concloga el mandat d'aquest. En aquest últim supòsit, continuarà en el càrrec interinament mentre no es produïsca el nomenament del nou director.  
    
 Article 21. Funcions  
    
 Correspon al secretari l'elaboració i custòdia de les actes i documents oficials del Departament, la col·laboració en la coordinació de la gestió d'aquest, donar fe dels acords del Consell i, si escau, de la Comissió Permanent, i totes les funcions que puguen ser-li encomanades pel director.  
    
 CAPÍTOL III: ÒRGANS INSTRUMENTALS  
 SECCIÓ 1a: COMISSIONS DOCENTS   
 Article 22. Constitució  
 Per a garantir el millor funcionament de les competències del Departament, aquest es constituirà en comissions docents, que seran tres: de Construcció, d'Instal·lacions i de Materials. Dins de cada comissió docent es podran crear unitats didàctiques, les quals establiran internament el seu règim de funcionament. Per a formar part de les comissions, es respectarà el que estableix amb caràcter general l'article 90 de l'Estatut de la Universitat d'Alacant.  
    
 Article 23. Competències  
 Les competències de cadascuna de les comissions docents seran:  
 1.       Elegir i remoure, si escau, el coordinador de la comissió docent, que haurà de ser professor funcionari o personal docent i investigador contractat laboral de caràcter indefinit.  
 2.       Proposar al secretari de la comissió per tal que siga nomenat pel director del Departament.  
 3.       Elegir els representants de la comissió, en la Comissió Permanent.   
 4.       Elaborar informes relatius a la creació, modificació o supressió de titulacions o ensenyaments i els corresponents plans d'estudis, quan afecten assignatures pertanyents a la seua comissió docent.  
 5.       Proposar a la Comissió Permanent la convocatòria de places vacants corresponents a les assignatures assignades a la comissió corresponent.  
 6.       Proposar a la Comissió Permanent les necessitats de personal i materials que calguen per a desenvolupar les activitats de la Comissió, com també gestionar els espais i mitjans materials de què dispose.   
 7.       Proposar al Consell de Departament el pla d'actuació docent, abans de l'inici de cada curs acadèmic.  
 8.       Distribuir l'activitat docent entre els seus membres i supervisar la qualitat de la docència que s'imparteix.  
 9.       Proposar programes i estudis de grau i especialització en matèries pròpies de la Comissió corresponent.  
 10.   Proposar a la Comissió Permanent el nomenament de col·laboradors honorífics amb funcions de suport i assistència a l'ensenyament, i també per a fer labors d'investigació entre especialistes de reconeguda competència que acrediten experiència professional fora de l'àmbit universitari.  
 11.   Qualsevol altra que li delegue la Comissió Permanent o el Consell de Departament.  
    
 Article 24. Composició:  
    
 1.       Componen la Comissió Docent de Construcció:  
 a.   Els professors que imparteixen docència en les assignatures de Construcció i afins.  
 b.   Dos representantes dels alumnes, membres del Consell del Departament.  
 c.   Un representant del personal d'administració i serveis.  
    
 2.       Componen la Comissió Docent d'Instal·lacions:  
 a.       Els professors que imparteixen docència en les assignatures d'Instal·lacions i afins.  
 b.       Dos representants dels alumnes, membres del Consell del Departament.  
 c.       Un representant del personal d'administració i serveis.  
    
 3.       Componen la Comissió Docent de Materials:  

1. Els professors que imparteixen docència en les assignatures de Materials de Construcció i afins.
2. Dos representantes dels alumnes, membres del Consell del Departament.
3. Un representant del personal d'administració i serveis.

  
 SECCIÓ 2a: COMISSIÓ D'INVESTIGACIÓ   
 Article 25. Competències  
 Les competències de la Comissió d'Investigació seran les de coordinar les labors dels estudis de tercer cicle.  
    
 Article 26. Composició  
 La Comissió d'Investigació del Consell de Departament estarà formada per:  
 a.       Tots els professors doctors del Departament.  
 b.       Un representant dels professors no doctors.  
 c.       Un representant dels becaris i personal de investigació en formació.  
 d.       Un representant dels alumnes de tercer cicle.  
 e.       Un representant del personal d'administració i serveis.  
    
 SECCIÓ 3a: COORDINADORS DE LES COMISSIONS DOCENTS  
 Article 27. Mandat, remoció, nomenament i cessament  
 a.       El mandat dels coordinadors de les comissions docents serà de tres anys i podran ser reelegits una sola vegada.  
 b.       Els coordinadors de les comissions docents podran ser remoguts per la comissió docent corresponent. La moció de censura haurà de ser presentada, com a mínim, per una cinquena part dels membres de la comissió docent, i per a ser aprovada caldrà el vot favorable de la majoria absoluta dels membres que la componen.  
 c.       Seran d'aplicació en aquests casos les previsions de l'article 85 de l'Estatut de la Universitat d'Alacant.  
 d.       Correspon al director del Departament, d'acord amb les propostes de les comissions docents, el nomenament i el cessament dels coordinadors de les comissions docents.  
    
 Article 28. Competències  
 Correspon als coordinadors de les comissions docents les competències següents:  
 a.       Dirigir i representar la comissió docent.   
 b.       Controlar-ne els serveis i instal·lacions.   
 c.       Vetlar pel compliment docent del professorat de la seua comissió docent.  
 d.       Proposar al director del Departament el nomenament del coordinador de l'aula laboratori corresponent, aprovat per la comissió docent corresponent.   
 En cas de vacant, absència, malaltia o altra causa legal, les funcions del coordinador seran assumides pel coordinador de l'aula-laboratori corresponent.  
    
 Article 29. Elecció  
 e.       La comissió docent n'elegirà el coordinador entre el professorat pertanyent al Consell del Departament.  
 f.        L'elecció del coordinador d'aquesta es farà per votació nominal i secreta. El vot serà personal i indelegable, sense que resulte admissible el vot anticipat.  
 g.       Resultarà elegit el candidat que obtinga més nombre de vots. Els casos d'empat es resoldran a favor del candidat de major categoria en els cossos docents universitaris i, si continua la igualtat, a favor del de més antiguitat en la Universitat d'Alacant en el cos corresponent.  
 h.       Si no s'hi presenta cap candidat, el coordinador cessant o la persona que exercisca les seues funcions continuarà exercint-les. En aquest cas, hi haurà una nova convocatòria de la comissió docent per a l'elecció del coordinador en el termini màxim d'un mes.  
    
    
 SECCIÓ 4a: SECRETARIS DE LES COMISSIONS DOCENTS  
    
 Article 30. Nomenament, substitució i cessament  
    

1. Els secretaris seran nomenats pel director del Departament, a proposta dels coordinadors de les comissions docents, entre el professorat a temps complet adscrit a aquest.

  

2. En cas de vacant, absència o malaltia, el secretari serà substituït pel personal docent i investigador de menor edat dels pertanyents al Consell de Departament.

  

3. El secretari cessarà en el càrrec a petició pròpia, a proposta del coordinador de la comissió docent corresponent o quan concloga el mandat d'aquest. En aquest últim supòsit, continuarà en el càrrec interinament mentre no es produïsca el nomenament de nou director.

  
    
 Article 31. Funcions  
    
 Correspon al secretari de la comissió docent corresponent elaborar i custodiar les actes i documents oficials, col·laborar en la coordinació de la gestió d'aquesta, donar fe dels acords de i totes les funcions que puga encomanar-li el coordinador de la comissió docent corresponent.  
    
 SECCIÓ 5a: COORDINADOR DE LA COMISSIÓ D'INVESTIGACIÓ  
 Article 32. Mandat, remoció, nomenament i cessament  
 a.       El mandat del coordinador de la Comissió d'Investigació serà de tres anys, renovable una sola vegada.  
 b.       El coordinador de la Comissió d'Investigació podrà ser remogut per la Comissió d'Investigació. La moció de censura haurà de ser presentada, com a mínim, per una cinquena part dels membres de la Comissió d'Investigació. Per a aprovar-la és necessari el vot favorable de la majoria absoluta dels membres que la componen.  
 c.       Seran d'aplicació en aquests casos les previsions de l'article 85 de l'Estatut de la Universitat d'Alacant.  
 d.       El nomenament i el cessament del coordinador de la Comissió d'Investigació, d'acord amb la proposta de Comissió d'Investigació, correspon al director del Departament.  
    
 Article 33. Competències  
 Corresponen al coordinador de la Comissió d'Investigació les competències següents:  
    
 a.       La direcció i representació de la Comissió d'Investigació.   
 b.   Vetlar pel compliment docent del professorat de la seua Comissió.  
 c.   Proposar al director del Departament el nomenament del secretari de la Comissió d'Investigació.  
 d.   En cas de vacant, absència, malaltia o altra causa legal, les funcions del director seran assumides pel personal docent i investigador de menor edat de la Comissió.   
    
 Article 34. Elecció   
 a.       La Comissió d'Investigació n'elegirà el coordinador entre el seu professorat pertanyent al Consell del Departament.   
 b.       L'elecció del coordinador d'aquesta serà per votació nominal i secreta. El vot serà personal i indelegable, i no s'hi admetrà el vot anticipat.  
 c.       Resultarà elegit el candidat que obtinga el major nombre de vots. Els casos d'empat es resoldran a favor del candidat de major categoria en els cossos docents universitaris i, si continua la igualtat, a favor del de més antiguitat en la Universitat d'Alacant en el cos corresponent.  
 d.       Si no s'hi presenta cap candidat, el coordinador cessant o la persona que n'exercisca les funcions continuarà exercint-les. En aquest cas, es farà una nova convocatòria de la Comissió d'Investigació per a l'elecció del coordinador en el termini màxim d'un mes.   
    
 SECCIÓ 6a: SECRETARI DE LA COMISSIÓ D'INVESTIGACIÓ  
    
 Article 35. Nomenament  
    
 El secretari serà nomenat pel director del Departament a proposta del coordinador de la Comissió d'Investigació d'entre el professorat a temps complet adscrit a aquest.  
    
    
 SECCIÓ 7a: COORDINADORS DE LES AULES LABORATRORIS  
    
 Article 36. Competències  
    
 Seran els encarregats d'assistir el coordinador de la comissió docent en els assumptes relacionats amb les aules laboratoris corresponents.  
    
 Article 37. Nomenament i cessament  
    

1. Els coordinadors de les aules laboratoris seran nomenats pel director del Departament, a proposta del coordinador de la comissió docent corresponent entre el professorat a temps complet adscrit a aquest.
2. Els coordinadors de les aules laboratoris cessaran en el càrrec a petició pròpia, a proposta de la comissió docent corresponent o quan concloga el mandat d'aquest.

  
 SECCIÓ 8a: FUNCIONAMENT DELS ÒRGANS INSTRUMENTALS  
 Article 38. Règim de sessions de les comissions docents   
 a.       Les comissions docents del Consell de Departament es reuniran les vegades que siga necessari, a instància del coordinador o quan ho sol·liciten, com a mínim, una cinquena part dels seus membres.   
 b.       Presidirà les sessions el coordinador de la Comissió, i actuarà com a secretari el de la Comissió.  
    
    
    
 Article 39. Règim de sessions de la Comissió d'Investigació  
 a.       La Comissió d'Investigació del Consell de Departament es reunirà les vegades que siga necessari, a instància del coordinador o quan ho sol·liciten, com a mínim, una cinquena part dels seus membres.   
 b.       Presidirà les sessions el coordinador de la Comissió, i actuarà com a secretari el de la Comissió.   
    
    
 TÍTOL II: RÈGIM ECONÒMIC I FINANCER  
    
 Article 40. Mitjans materials  
    
 1.       El Departament disposarà d'un pressupost propi, que serà assignat directament pel Consell de Govern, i en el qual es consignaran, a més dels ingressos directes de la Universitat, els que provinguen de contractes, subvencions o altres ingressos específics dels docents i investigadors del Departament, en els termes que establisca la Universitat.  
 2.       La distribució de les disponibilitats i dotacions materials i econòmiques del Departament entre les diverses àrees de coneixement que té haurà de respondre als principis que, si escau, establisca amb aquesta finalitat el Consell de Govern i, en tot cas, haurà d'atendre la respectiva activitat docent i investigadora.  
 3.       La distribució dels espais i mitjans materials de què dispose el Departament entre els seus membres haurà de fer-se atenent la respectiva activitat docent i investigadora.  
    
    
 Article 41. Gestió pressupostària  
    
 1.       Correspon al Consell de Departament aprovar la distribució de la proposta de pressupost del Departament, com també la liquidació de comptes d'aquest.  
 2.       El pressupost serà gestionat d'acord amb el que preveu l'Estatut de la Universitat d'Alacant i la normativa de gestió pressupostària pròpia de la Universitat.   
 3.       El director de Departament informarà, com a mínim semestralment, el Consell de Departament de l'estat d'execució del pressupost del Departament.   
    
    
 TÍTOL III: REFORMA DEL REGLAMENT  
    
 Article 42. Reforma del Reglament  
    
 1.       Aquest Reglament podrà reformar-se a proposta del director del Departament o d'un terç dels membres del Consell de Departament.  
 2.       L'aprovació de la proposta de reforma del Reglament requerirà un quòrum qualificat de la majoria absoluta dels membres del Consell de Departament.  
 3.       Una vegada aprovada, la proposta de reforma del Reglament serà elevada al Consell de Govern.  
    
    
    
    
    
    
    
    
 DISPOSICIÓ ADDICIONAL  
    
 Totes les denominacions contingudes en aquest Reglament d’òrgans unipersonals de govern, representació, càrrecs i membres de la comunitat universitària, com també qualsevol altra denominació que es fan en gènere masculí o femení s'entendran fetes, i s'utilitzaran indistintament en qualsevol dels gèneres, segons el sexe del titular que els exercisca o de la persona a la qual faça referència.  
    
    
 DISPOSICIONS TRANSITÒRIES  
    
 Primera. Mandat dels membres del Consell de Departament  
    
 Els membres del Consell de Departament elegits d'acord amb el Reglament electoral per a la primera elecció de consells de departaments, instituts universitaris d'investigació i els seus directors, aprovat pel Consell de Govern de la Universitat d'Alacant de 18 de novembre de 2004, continuaran exercint el càrrec fins que es complisca el mandat.  
    
 Segona. Mandat del director del Departament  
    
 El director del Departament elegit d'acord amb el procediment indicat en la disposició transitòria primera continuarà en l'exercici del càrrec fins que es complisca el mandat previst en aquest Reglament.  
    
 Tercera. Membres nats del Consell de Departament  
    
 Durant un termini màxim de cinc anys des de l'entrada en vigor de l'Estatut de la Universitat d'Alacant, serà membre nat del Consell de Departament tot el personal docent i investigador doctor i també els funcionaris dels cossos docents universitaris adscrits al Departament, que constituirà el 75 per 100 del Consell.  
    
    
 DISPOSICIÓ DEROGATÒRIA  
    
 Queda derogat el Reglament de règim intern del Departament de Construccions Arquitectòniques, aprovat per acord de la Junta de Govern de 6 de març de 1998.  
    
    
 DISPOSICIÓ FINAL  
    
 Aquest reglament entrarà en vigor l'endemà de la publicació en el Butlletí Oficial de la Universitat d'Alacant, després de ser aprovat pel Consell de Govern.





[Carretera Sant Vicent del Raspeig s/n  
03446 Sant Vicent del Raspeig - Alacant  
 Tel. 04 081 9525 - Fax 67 491 2124](https://www.google.es/maps/@51.529313,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12105&trk=tyah&trkInfo=tarId%4P8626038803356%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)